L’Ajuntament de Manises posa en marxa un pla de xoc de neteja exhaustiva per tots els barris de la localitat
12 de febrer de 2025

· Aquesta neteja integral s’efectua amb un sistema d’aigua calenta a pressió que elimina restes adherides al sòl

Manises, 11 de febrer de 2025-. L’Ajuntament de Manises ha posat en marxa un pla de xoc de neteja específica i progressiva en tots els barris de la localitat. Aquests treballs d'higienització de l’espai públic de Manises també inclouen la neteja exhaustiva d’embornals i la desinfecció de contenidors.

El regidor de Medi Ambient, Rafa Mercader, ha explicat que “amb aquest pla intensiu de neteja es vol millorar la imatge del municipi i donar resposta a una de les majors preocupacions de la ciutadania”. ”A banda de posar en marxa aquestes tasques de neteja profunda, també es vol conscienciar la ciutadania de la importància que té que tots i totes respectem els nostres carrers i vies urbanes”, ha afegit Mercader.

Aquesta neteja profunda, que serà periòdica, no només s’està efectuant en les zones de pas dels carrers i voreres, sinó també en els vials i espais d’aparcament, a més de parcs i jardins, així com altres espais públics amb un major trànsit.

Paral·lelament, l’equip de neteja està executant treballs per a higienitzar i desinfectar contenidors i mobiliari urbà, unes tasques que s’estan duent a terme amb un sistema d’aigua a pressió i altres mètodes especialitzats amb diferents ferramentes.

La neteja s’ha dividit per zones i, dies abans, s’avisa al veïnat perquè retiren els vehicles estacionats a la via pública. D’aquesta manera, es pot actuar en profunditat permetent que les cisternes i escombradores puguen realitzar el seu treball sense vehicles en la calçada.

Aquesta tasca d’higienització amb maquinària es combina amb la neteja de taques i residus de forma manual. S’utilitza un sistema d’aigua calenta a pressió, desgreixant i raspalls metàl·lics per a poder eliminar greix, olis i altres restes que estan adherits al sòl, com ara els xiclets.

El pla de xoc va començar el passat dijous al barri Sant Francesc i, a poc a poc, s’aniran cobrint totes les zones de Manises. Aquest pla de neteja profunda es realitzarà tres vegades a l’any en la totalitat del municipi.